ועדת הכספים, כנסת 17, פרוטוקול מספר 681, 2008-03-12 08:30

סטס מיסז'ניקוב: בוקר טוב.

סטס מיסז'ניקוב: אני פותח את ישיבת ועדת הכספים.

סטס מיסז'ניקוב: הנושא: תקנות מס רכוש וקרן פיצויים (תשלום פיצויים)(נזק מלחמה ונזק עקיף) (הוראת שעה), התשס"ח-2008.

סטס מיסז'ניקוב: גם אתמול וגם היום הגנתי בחירוף נפש על מנכ"ל האוצר ועל ההתבטאות שלו.

סטס מיסז'ניקוב: אני רואה בזה פליטת פה אומללה ואני מציע לעיתונאים לעזוב את זה.

סטס מיסז'ניקוב: זאת היתה פליטת פה אומללה.

סטס מיסז'ניקוב: אנחנו בטוחים שמנכ"ל משרד האוצר, כמונו וכמו יתר האנשים, מודאג מאוד מהמצב בשדרות ובוודאי שלא רצה להעליב או לפגוע בתושבי שדרות.

יוסף פנחס כהן: אדוני היושב ראש, הוא אמר את זה גם אתמול יום קודם.

סטס מיסז'ניקוב: אני מציע לעזוב את זה.

ראובן ריבלין: נדמה לי שיש חבר מהקואליציה, שהוא חבר ועדת הכספים, שיש לו איזו הצעת פשרה שכנראה הוא גיבש אותה.

ראובן ריבלין: שלא תהיה אי הבנה, אין לי מושג מהי.

ראובן ריבלין: נדמה לי ששי חרמש - - -

יעקב ליצמן: גם לא ישבו איתנו.

ראובן ריבלין: ליצמן, אתה יודע מה הפשרה?

יעקב ליצמן: לא.

סטס מיסז'ניקוב: רבותיי, שם דבר לא סודי, הכל יעלה על השולחן.

סטס מיסז'ניקוב: אני מציע שנתחיל את הדיון.

סטס מיסז'ניקוב: יש לנו רק שעתיים וסדר יום עמוס.

סטס מיסז'ניקוב: יהודה, אתמול הפסקנו את הדיון וביקשנו מכם לעשות מקצה שיפורים לגבי הצעת התקנות שלכם.

יעקב ליצמן: דיברנו על רטרואקטיבית.

סטס מיסז'ניקוב: כן, אנחנו דיברנו על נושא הרטרואקטיביות.

סטס מיסז'ניקוב: זה מה שמדאיג אותנו, זה מה שמדאיג את אנשי שדרות וזה מה שעלה מדוח הוועדה המקצועית שקמה באוצר.

סטס מיסז'ניקוב: אמנם שר האוצר לא קיבל את ההמלצות שלה, אבל אנחנו חושבים שהיא מאוד ראויה.

יעקב ליצמן: בינתיים קיבלנו חוות דעת משפטית של שגית.

יעקב ליצמן: היא כותבת במפורש שבג"צ זרק את זה לפתחנו.

סטס מיסז'ניקוב: אנחנו יודעים את זה.

סטס מיסז'ניקוב: דרך אגב, אנחנו צד לדיון.

ראובן ריבלין: היא לא זרקה לפתחנו.

ראובן ריבלין: בג"צ אמר בצורה מפורשת שביותר שסמכותה של הכנסת.

יעקב ליצמן: היא רמזה, אנא בטובכם תעשו את זה.

ראובן ריבלין: אני נגד הרמזים, אני בעד האמירה המפורשת.

ניסן סלומינסקי: היא אמרה במפורש שזה לא יוצר תקדים.

סטס מיסז'ניקוב: יהודה, בבקשה.

יהודה נסרדישי: בוקר טוב לכולם.

יהודה נסרדישי: לעניין הרטרואקטיביות, שעלה אתמול.

יהודה נסרדישי: אני אומר את זה לפרוטוקול פעם נוספת.

יהודה נסרדישי: העוגן שלנו הוא 16.5.2007 וזאת מכמה סיבות.

יהודה נסרדישי: זה התאריך שבו האזור הוכרז כישוב ספר.

יהודה נסרדישי: זה תאריך שבו הוכרז על מצב מיוחד בעורף באותו אזור.

יהודה נסרדישי: זה העוגן שלנו.

יהודה נסרדישי: נתנו גם שתי הוראות שעה קודמות.

יהודה נסרדישי: היה דיון פה בוועדת כספים, נאחזנו באותו תאריך.

יהודה נסרדישי: עמדתנו המקצועית היא להישאר ב-16.5.2007, ומשם תהיה התחולה של התקנות המוצעות כאן.

שי חרמש: ברשות

שי חרמש: כם, אני רוצה להתחיל קודם בתיקוני גבול מזעריים.

ראובן ריבלין: זה דבר משני.

ראובן ריבלין: בוא נדבר קודם לעניין.

ראובן ריבלין: האם אמירה או הכרזה של הממשלה על מצב עובדתי - - -

סטס מיסז'ניקוב: חבר הכנסת ריבלין, ביקשתי משי חרמש כיוון שיש לו משהו – אל"ף, כל מי שמתכונן כראוי לישיבה ראוי שישמעו אותו.

סטס מיסז'ניקוב: אני יודע ששי עשה שיעורי בית אז בוא נקשיב לו.

סטס מיסז'ניקוב: אגב, גם אם הוא טועה.

ראובן ריבלין: אבל הוא מתחיל מהטפל.

שי חרמש: אני רוצה שהחונך שלי בכנסת יהיה קשוב אלי.

שי חרמש: אני רצה להתחיל מהתיקונים הקטנים וזאת מסיבה פשוטה: אנחנו בטוח ניתקע בנושא העיקרי ואז אני מפחד שישכחו.

שי חרמש: תהיה פה סדרה של הערות, שחלקן של רובי וחלקן שלי, ואני רוצה לחזור ולומר אותן פה.

שי חרמש: התקנות האלה מחריגות בצורה מוחלטת את כל הנושא של איחוד עוסקים.

שי חרמש: אין שום סיבה להחריג את זה.

שי חרמש: יש הפרדה בניהול חשבונות.

שי חרמש: איחוד עוסקים צריך לעמוד באותו מסלול ירוק כמו כל דבר אחר ואין מניעה לעשות את זה.

שי חרמש: לגבי עסקים זעירים.

שי חרמש: מדובר על עסקים שהיקפם - - -

שלי יחימוביץ': הדברים שאתה אומר לנו עכשיו מה הם?

שלי יחימוביץ': טענה שלך כוועדת כספים?

שלי יחימוביץ': פשרה שהצלחת להגיע אליה?

שלי יחימוביץ': שמענו את הדברים האלה אתמול.

שי חרמש: זה כחלק מהסדר שאני רוצה להציע.

שי חרמש: אני מפחד שנעסוק ברטרואקטיבית ונשכח בדרך את שאול החייט משדרות.

שי חרמש: לפני שאנחנו עוסקים בדברים הגדולים בואו נעסוק בדברים הקטנים.

שלי יחימוביץ': אבל אתה לא מוותר, כמובן, על הרטרואקטיבית.

שי חרמש: לא.

שי חרמש: אני מפחד מדבר אחד.

שי חרמש: יש נושא אחד גדול והוא התחולה ויש באמצע גופים שיפלו.

שי חרמש: אם אנחנו נתעסק רק עם התחולה ולא נבצע את התיקונים הקטנים האלה כחלק מההסכמה, אני אומר לכם שעשרות אולי מאות עסקים ייפלטו בעוטף עזה.

שי חרמש: הם ימצאו עצמם בלבירינט שהם לא יצאו ממנו.

שי חרמש: אותם עוסקים זעירים, ב-6,000 שקלים לחודש, אי אפשר להוליך אותם למסלול אדום.

שי חרמש: הם בקושי יודעים לנהל חשבונות.

שי חרמש: שולחים אותם מול רמי יצקן, עורכי דין ורואי חשבונות.

שי חרמש: שחררו אותם מהצרה הזאת.

שי חרמש: לכן אני מבקש כך: כל העוסקים הזעירים, ואין בעיה לאפיין את זה, גם אם הם לא מעבירים מע"מ, צריך החזיר אותם למסלול הירוק.

ניסן סלומינסקי: לפי מה הם יהיו במסלול הירוק?

שי חרמש: תקראו את ההסדר.

בועז סופר: זה בלתי אפשרי באופן טכני.

ראובן ריבלין: אנחנו עוד רחוקים מלדון בעניין הזה.

ראובן ריבלין: עם כל הכבוד לזכות הדיבור של שי חרמש, הוא עוסק בזוטות כשהעיקר עדיין מונח בפנינו.

שי חרמש: אני רוצה להבהיר דבר פשוט.

שי חרמש: אנחנו נגיע להסדר של רטרואקטיבי מינואר 1995 ובדרך יפלו מאות עסקים בשדרות.

ראובן ריבלין: קודם נגיע להסדר, אחר כך נדבר על העיקרון.

שי חרמש: נגמור על ינואר 1995.

יעקב ליצמן: אני מציע ספטמבר 1948.

סטס מיסז'ניקוב: חבר הכנסת ליצמן.

סטס מיסז'ניקוב: אנחנו לא נשב פה שעתיים כי יש לנו גם דברים אחרים.

סטס מיסז'ניקוב: תנו לשי להגיד כמה דברים.

חיים כץ: אנחנו נשב שעתיים כי אנחנו לא הולכים לנקודה המרכזית והיא הרטרואקטיביות.

חיים כץ: אנחנו הולכים מסביב ונשב שעתיים.

סטס מיסז'ניקוב: חיים, אני מבטיח לך שכאשר תעשה שיעורי בית בנושא שבנפשך, אני אתן לך כמה זכות דיבור שתרצה.

חיים כץ: רשמתי.

סטס מיסז'ניקוב: דרך אגב, זאת הופעה ראשונה של שלמה מולה בוועדת הכספים.

סטס מיסז'ניקוב: תכריז גם אתה שאתה לא מתמודד על רשות הוועדה.

שי חרמש: אדוני היושב ראש, אני מבקש להגן על זכותי.

שי חרמש: אני מפחד מדבר אחד.

שי חרמש: אנחנו יכולים להגיע להישג הגדול ביותר עם הרטרואקטיביות אבל מאות עסקים בשדרות לא יוכלו לגעת באגורה אחת.

שי חרמש: כשאני מעלה את הדברים האלה כחלק מההתניה שלי לדיון על הרטרואקטיבי, אני יודע על מה אני מדבר כי מסתובב ברחובות.

שי חרמש: לגבי עוסקים זרים.

שי חרמש: תשבור את הראש בועז, לא נשאיר מאות עסקים - - -

בועז סופר: תשבור לי את הראש, זה לא יעזור.

סטס מיסז'ניקוב: אני חושב שזה שיח חרשים.

בועז סופר: אמרתי אתמול גם לעוסקים זעירים וגם לאיחוד עוסקים.

בועז סופר: הם יכולים לקחת את המסלול הירוק.

בועז סופר: הנה, זאת התחייבות לפרוטוקול שייקחו את המסלול הירוק.

בועז סופר: מכיוון שאין לנו את המחזורים של איחוד העוסקים פר עוסק ואין לנו את המחזורים של כל עוסק ועוסק שהוא זעיר - - -

ניסן סלומינסקי: הם יחזרו לאדם בסוף.

בועז סופר: תרשה לי, הם ייקחו את הנוסחה שיש בירוק.

בועז סופר: רואה חשבון יגיש ויגיד שזה בדיוק כמו הירוק רק אני חותם על הדוחות שלי אין, ויאושר להם בדיוק כמו שמאושר בירוק.

ראובן ריבלין: שי, אני מציע לך לא לוותר על שום דבר שאתה לא חושב שצריך לוותר בגלל איזה דרישות.

ראובן ריבלין: הוא לא מדבר בשמנו.

ראובן ריבלין: אני מודיע לך חד משמעית, שאנחנו קודם כל מבקשים לדון – מה שהוא אומר, הוא צודק.

ראובן ריבלין: אל תנהל איתו משא ומתן עכשיו כי אנחנו נמצאים עכשיו באותה הכרזה של נסרדישי מתחילת הישיבה, האומרת וקובעת שהמצב שהמדינה הציבה, הוא החלטת הממשלה ולא המצב בפועל ממה סבלו התושבים ובפני מה הם עמדו.

ראובן ריבלין: אל תוותר כאילו אנחנו עושים איזו עסקה.

שלי יחימוביץ': לרוב חברי הוועדה חשוב לדבר על הרטרואקטיביות.

סטס מיסז'ניקוב: זה שיח חרשים, כי הם נגד כל דבר שהעלית.

שי חרמש: אם הם נגד, אני לא מתקדם הלאה.

סטס מיסז'ניקוב: אתה מדבר על דברים שהכנת, אבל הם נגד.

שי חרמש: בועז, הנושא הכבד ביותר, ואני תכף אגיע אליו, הוא נושא הרטרואקטיביות.

שי חרמש: אבל, אין לי טעם ברטרואקטיביות אם בצד הדרך נופלים עסקים.

שי חרמש: גם אם תחזיר אותם 200 שנה אחורה, הוא לא יצליח להוציא גרוש מתוך המערכת.

שי חרמש: לכן אני מעלה פה כמה נקודות שהן נקודות מפתח.

שי חרמש: לא יכול להיות מצב שעסקים שנפתחו אחרי מאי 2006 עד למאי 2007, לא יזכו לפיצויים.

שי חרמש: אני יכול ללכת רטרואקטיבית מאה פעם, אבל בתקנות שלכם כתוב שעסק שנפתח אחרי מאי 2006 לא זכאי לפיצוי.

מיכל דויטש-הנר: הוא לא זכאי למסלול הירוק.

שי חרמש: כתוב שהתקנות האלה לא יחולו על ניזוק.

מיכל דויטש-הנר: תסתכל בפסקה הבאה.

מיכל דויטש-הנר: חבר הכנסת חרמש כתוב: "תקנות אלה לא יחולו על ניזוק שהוא אחד מ-...", ואז יש את סעיף ג' שבו כתוב: "המסלול הירוק הוצאות ומסלול ירוק מחזורים לא יחולו על אלה, ועל אלה יחול אדום".

שי חרמש: אני רוצה להבטיח שהעוסקים הזעירים לא הולכים למסלול האדום.

מיכל דויטש-הנר: הם הולכים למסלול האדום בטכניקה, אבל בשורה התחתונה הם יקבלו את הסכום שהיה מגיע להם בירוק, אילו היה לנו את הנתונים.

שי חרמש: רובי, זה מאות עסקים בשדרות.

שי חרמש: הליבה של שדרות זה העסקים הזעירים.

סטס מיסז'ניקוב: אנחנו הופכים את הסדר.

סטס מיסז'ניקוב: אנחנו מדברים פה - - -

יעקב ליצמן: אני רוצה לחזור למה שאמרנו אתמול.

יעקב ליצמן: אני, ניסן ואחרים, אמרנו את הדברים.

יעקב ליצמן: בכל תוכן הדברים אני לא הולך לחלוק על עמדת הממשלה.

יעקב ליצמן: בתוכן הדברים אני חושב שהם למדו את הנושא.

יעקב ליצמן: ועדה ככה וועדה ככה, הם החליטו ואני לא נכנסתי לתוך העניינים.

יעקב ליצמן: אני חושב שאחרי העבודה המאומצת אין לי מה לחלוק עליהם.

יעקב ליצמן: הדבר היחיד שאמרנו, ואמרנו את זה חד משמעית היה לגבי הרטרואקטיביות.

יעקב ליצמן: זה לא שייך לתוכן הדברים, לא שייך לוועדה.

יעקב ליצמן: זה שייך למתי התחילה המלחמה.

יעקב ליצמן: אמרנו שהיות והוועדה המקורית אמרה תאריך, אנחנו מאמצים את התאריך הזה.

יעקב ליצמן: על זה דיברו חברי ועדת הכספים.

יעקב ליצמן: אני חושב שזה מסכם, פחות או יותר, את רוב הדברים שנאמרו בדיון.

יעקב ליצמן: לכן אני לא רואה טעם שאנחנו נחלוק על כל הדברים.

יעקב ליצמן: אני לא רואה טעם שנפתח את הדברים, על אף שישראל צודק.

יעקב ליצמן: לכן הסיכום הוא: אם יש דברים שהממשלה מסכימה איתם, נברך על זה.

יעקב ליצמן: אם יש דברים שהיא לא מסכימה, אני מציע שנשאיר את זה לממשלה.

יעקב ליצמן: אנחנו נשאר עם הסיכום של שהממשלה החליטה ואנחנו נתמקד ונחליט לגבי הרטרואקטיבית, כפי שהוועדה המקורית עשתה.

ראובן ריבלין: דרך אגב, בעניין הדרישה שלך - - -

בועז סופר: נכניס את זה להוראות הביצוע למען הסר ספק.

שי חרמש: תודה.

ראובן ריבלין: זה זוטות.

סטס מיסז'ניקוב: רבותיי, אני מבקש לדעת מה ההצעות שלכם להתקדמות?

שי חרמש: רובי, אני מקבל את מה שבועז אמר פה.

שי חרמש: תאמין לי, אני מסתכל בעיניים של אנשים וזה לא זוטות.

שי חרמש: ישנו הנושא של התחולה הרטרואקטיבית.

שי חרמש: קראתי אתמול את הבג"צ 15 פעם.

שי חרמש: הבג"צ קיבל רגליים קרות והוא לא רוצה להכניס את האצבעות שלו לתוך העניין.

יעקב ליצמן: הוא רוצה שאנחנו נעשה את זה.

שי חרמש: לא בכדי הבג"צ גלגל את זה חזרה לפה ואמר: אוי לי מיוצרי ואוי לי מיצרי.

שי חרמש: לכו תשברו את העצמות אחד לשני.

שי חרמש: ישנם שלושה מועדים שבחנתי אותם אתמול.

שי חרמש: אחד, המלצת ועדת אליהו, שמדברת על מועד ההתנתקות.

שי חרמש: אגב, זה אותו מועד שבו עוטף עזה קיבל את הטבות המס מביבי נתניהו.

שי חרמש: אני הייתי מעורב בזה אישית עם ביבי.

ראובן ריבלין: זאת היתה ממשלת שרון.

ראובן ריבלין: אני מבקש להפסיק עם ביבי נתניהו.

ראובן ריבלין: זאת היתה ממשלת שרון.

ראובן ריבלין: הוא ראש תנועתך וממציא קדימה.

ראובן ריבלין: אל תאמרו ביבי נתניהו, זאת היתה ממשלת שרון.

ראובן ריבלין: ביבי נתניהו שימש בה שר האוצר.

ראובן ריבלין: יש גבול.

ראובן ריבלין: אחר כך אומרים לנו שישבנו במרכז הרב ותכננו - - -

שי חרמש: רובי, לפעמים אני מתפלא.

שי חרמש: מ-119 חברי כנסת אימצתי אותך כחונך.

שי חרמש: לפעמים אני שואל למה.

שי חרמש: באתי להגיד דבר טוב על ביבי, זה עולה לי בבריאות, אבל אמרתי את זה.

שי חרמש: הוא בנובמבר 2005 הגיע למועצה אזורית שער הנגב כשר האוצר – עולה לי בבריאות להגיד את זה, והחיל את תקנות הנחות המס לכל עוטף עזה.

שי חרמש: לכן יש תאריך אחד שהוא נובמבר 2005.

שי חרמש: יש מועד שני, שהוא יוני 2006 שבו התחילה המאסה הכבדה של נפילת הקסאמים על פי דיווחי פיקוד העורף.

שי חרמש: מי שרוצה אתן לו גרף של העניין הזה.

שי חרמש: מיוני 2006 התחילה אש אינטנסיבית.

שי חרמש: לפני זה זה היה בהיקף קצת יותר צנוע.

שי חרמש: יש את תחילת שנת התקציב בינואר 2007.

חיים כץ: יש כמה טילים רטרואקטיבית.

שי חרמש: חיים, תאמין לי, אני חי תחת זה.

חיים כץ: אנחנו מבינים שאתה חי תחת זה.

שי חרמש: כשמדברים על תעשייה אווירית אני מקשיב לך.

חיים כץ: זה לא נוגע אחד שני.

שי חרמש: אנחנו יכולים לגמור פה היום בפיצוץ.

שי חרמש: האוצר ימשוך את ההצעה, נרוץ כולנו לבג"צ, בג"צ יכתת רגליו ותושבי שדרות יחזרו הביתה.

שי חרמש: יסלחו לי, כמה דמגוגים מתוך הבית הזה – לא שהם בחדר הזה, הם אינם בחדר הזה.

לורה פרחן: שי, אני נורא מצטערת אני - - -

סטס מיסז'ניקוב: סליחה גברתי, תתאפקי בבקשה.

סטס מיסז'ניקוב: תאמיני לי שיש פה הרבה אנשים שמתאפקים.

סטס מיסז'ניקוב: שי, בקצרה, מה אתה מציע?

ראובן ריבלין: יש הבדל בין עובדה לבין דעה.

ראובן ריבלין: הפועל רמת גן-בית"ר ירושלים 3:1 זאת עובדה.

ראובן ריבלין: השופט מנוול, ההסתדרות אשמה, כל אלה דעות.

ראובן ריבלין: דבר איתי קודם על העובדות ואחר תגיד לי מה עשה ההוא ומה עשה זה.

ראובן ריבלין: תודיע לי מה אתה מציע כהסדר.

שי חרמש: הרבה פעמים הוועדה שומעת את הסבריך המלומדים בקשב רב.

שי חרמש: רובי, תן לי להסביר את הדברים כהבנתי.

שי חרמש: אני אומר שיש פה שלושה מצבים.

שי חרמש: מצב אחד, שאנחנו דורשים את המלצות ועדת אליהו ולהערכתי האוצר מושך את ההסדר.

שי חרמש: להזכירכם, סמכותנו לקבל אותו או לא לקבל אותו, אין לנו סמכויות אחרות.

שי חרמש: האוצר מושך את ההסדר, כולנו חוזרים לבג"צ.

שי חרמש: אני מבין את הגיבורים הגדולים פה שאומרים שמחר בג"צ יפסוק.

שי חרמש: ראיתי בנייר של בג"צ, הם לא גיבורים גדולים.

יוסף פנחס כהן: אתה לא היית שם, אני הייתי שם.

ניסן סלומינסקי: יוסי, בסוף שי הוא ידיד.

סטס מיסז'ניקוב: הוא לא רק ידיד, הוא מרגיש את זה על בשרו במשך 8 שנים כמוהם.

סטס מיסז'ניקוב: מה ההצעה שלך?

שי חרמש: אפשר לדרוש את הכל והתוצאה היום שלא יהיה הסדר וחוזרים הביתה בלי כלום.

שי חרמש: יהיה בג"צ, אני לא יודע איך בג"צ יגמור.

שי חרמש: כמו שבג"צ גמר פעם נוספת, אני לא שש לעניין.

שי חרמש: ישנה אפשרות שניה להגיע לקיצור הטווח הרטרואקטיבי.

שי חרמש: אני רוצה להציע הצעה כשהשמחה אינה גדולה גם בבטן שלי, אבל נדמה לי שאותה אפשר לכפות על משרד האוצר ואלה גם תנאי המינימום שלנו, שאם לא כן אנחנו דוחים את העניין.

שי חרמש: זה לא נותן את הכל, זה נותן חלק.

שי חרמש: ההצעה היא להחיל את ההסדר הזה מ-1 בינואר 2007 ולומר - - -

קריאה: עוד מעט אנחנו נצטרך לשלם למדינה.

שי חרמש: אסנת, אם את גיבורה להביא יותר מזה, תתחלפי איתי בכנסת, אין לי שום בעיה.

חיים כץ: אל תזרוק את המפתחות גבוה מידי.

חיים כץ: מישהו הבא בתור יקח אותם.

חיים כץ: אל תזרוק כי היא לא יכולה לקחת.

שי חרמש: אני אומר שיש לנו אפשרות היום למתוח את החבל עד הסוף ולצאת מפה בלי שום דבר ולהפקיד את המפתחות בבג"צ לטוב ולרע.

שי חרמש: תושבי שדרות יחזרו הביתה וימתינו, אני לא יודע מה ייגמר.

ראובן ריבלין: זה 4.5 חודשים.

יוסף פנחס כהן: תיתנו לנו להגיב.

סטס מיסז'ניקוב: היום זאת הצבעה.

סטס מיסז'ניקוב: היום אנחנו דנים בין חברי הכנסת.

סטס מיסז'ניקוב: אמנם אתם משתתפים אבל הדיון פה הוא בין חברי הכנסת.

יוסף פנחס כהן: לנו אסור לדבר היום?

סטס מיסז'ניקוב: היום אנחנו מצביעים.

סטס מיסז'ניקוב: יתכן שלא מצביעים.

סטס מיסז'ניקוב: אני אפילו לא יודע על מה מצביעים.

שלי יחימוביץ': זאת הצעה או שסיכמת את זה עם מישהו.

שי חרמש: אין הסכמה עם האוצר על ההצעה הזאת.

שי חרמש: שלא תהיינה אי הבנות, אתמול ב-23:30 ניתקתי את הטלפון איתם באי הסכמה.

שי חרמש: אני מעריך שאם נבוא אם הצעה מדתית שכזאת - היא לא כל מה שרצינו, ואולי היא רק חלק מזה, אבל אם נוסיף היום עוד 4.5 חודשים למהלך הפיצוי, האוצר על דבר כזה לא יוכל להגיד שהוא שובר את הכלים.

שי חרמש: אני אומר שוב, אני לא חסיד של יציאה מפה בפיצוץ.

יעקב ליצמן: אני אומר כך.

יעקב ליצמן: רובי ואני גיבשנו כרגע הצעה.

יעקב ליצמן: אל"ף, אני לא חושש מזה ששר האוצר ימשוך.

יעקב ליצמן: אני לא חושש מזה ואני לא מציע להתייחס לנושא הזה.

יעקב ליצמן: הוועדה אמרה 2005.

יעקב ליצמן: התקופה שבה נפלו הכי הרבה קסאמים היתה ביוני 2006.

סטס מיסז'ניקוב: ב-2006 נפלו 946 קסאמים.

יעקב ליצמן: אני מציע שנאמץ את התאריך של יוני 2006.

סטס מיסז'ניקוב: חבר הכנסת ליצמן, תחזור מהו העוגן?

קריאה: ב-2005 מתו לנו 5 אנשים.

סטס מיסז'ניקוב: מה העוגן?

יעקב ליצמן: רובי, אין משיכה, לא מושכים.

סטס מיסז'ניקוב: למה יוני 2006?

יעקב ליצמן: שי אמר שאז היה ירי קסאם מאסיבי ולכן זה התאריך הקובע.

יעקב ליצמן: הקסאם אמנם התחיל ב-2001 אבל לפחות אנחנו יכולים להגיד שזה התאריך שהקסאמים התחזקו ועל זה אנחנו הולכים.

יעקב ליצמן: אני חושב שרובי הסכים לזה.

סטס מיסז'ניקוב: מבחינתי משפטית זה בסדר.

שלי יחימוביץ': מר נסרדישי, ההצעה של שי היא לחזור לינואר 2006, אתם מושכים את ההצעה אם מגיעים לפשרה הזאת?

יעקב ליצמן: גם על 2005 הוא לא יכול למשוך.

חיים כץ: גם ב-2006 הוא לא ימשוך.

סטס מיסז'ניקוב: רבותיי, זה לא משחק פוקר.

סטס מיסז'ניקוב: זה גם לא מכרז של המדינה מי ייתן יותר.

ראובן ריבלין: תחזור על הצעתך, שתהיה רק הצעה אחת של הוועדה.

ניסן סלומינסקי: מאחר וישנם שני אלמנטים חשובים.

ניסן סלומינסקי: האחד, הסכמת שר האוצר.

ניסן סלומינסקי: שנית, החלטה שלנו, שתובא לבית המשפט העליון ובית המשפט העליון יאמץ אותה ללא עוררין.

חיים כץ: אם הוא מושך אנחנו חוזרים לנובמבר 2005, אתה חוזר ליוני.

ניסן סלומינסקי: אנחנו חושבים שזמן ההתנתקות זה הזמן הנכון.

ניסן סלומינסקי: אז הם נכנסו לסכנה וזה הזמן שצריך להחיל את זה.

ניסן סלומינסקי: נדמה לי שזה היה באוגוסט 2005.

ניסן סלומינסקי: אנחנו מוכנים, כפשרה, ללכת ליוני 2006.

ניסן סלומינסקי: אם לא נחזור ל-2005 כי מה שנחליט פה, להערכתי, זה מה שבית העליון יחליט.

ראובן ריבלין: הוא אמר ששיקול הדעת הוא שלנו.

ניסן סלומינסקי: לכן כדאי לשר – תחשבו טוב, אם מגיעים להסכם זה יהיה יוני 2006.

סטס מיסז'ניקוב: חברי הוועדה, ג'ומס, שי אבישי, אתם מסכימים עם ההצעה של חבר הכנסת ליצמן?

ניסן סלומינסקי: רק כפשרה.

ראובן ריבלין: זאת ההצעה, אנחנו לא עוסקים בפשרות.

אבישי ברוורמן: העמדה שלי ברורה.

אבישי ברוורמן: אני שמעתי את שי.

אבישי ברוורמן: שי גם הצטרף עכשיו להצעתו של חבר הכנסת ליצמן.

אבישי ברוורמן: אני תומך בנקודה הזאת, לא בנובמבר ולא לאיים.

אבישי ברוורמן: אני תומך בתאריך של המאסה הקריטית של הקסאמים, יוני 2006, ואצביע כך היום.

שלי יחימוביץ': אני תומכת בהצעת ליצמן ונתכנס סביבה.

יוסף פנחס כהן: לי יש תחושה שסיכמו את זה אתמול בלילה עם חלק מהאנשים.

סטס מיסז'ניקוב: אף אחד.

סטס מיסז'ניקוב: אני ישבתי פה עד 22:00 בלילה, אף טלפון לא הגיע אלי.

אבישי ברוורמן: אל תגיד דבר כזה.

יוסף פינחס כהן: זאת הפוליטיקה, אין שום בעיה.

סטס מיסז'ניקוב: איזו פוליטיקה?

שלי יחימוביץ': או שאתה מאמין לנו או שלא.

שלי יחימוביץ': אני אומרת לך שלא היה כלום.

יעקב ליצמן: אל תזרוק עלינו פוליטיקה.

יוסף פנחס כהן: אתמול הייתם איתנו על נובמבר 2005.

יוסף פנחס כהן: מה קרה פיתאום?

יוסף פנחס כהן: מי קבע את יוני 2006?

סטס מיסז'ניקוב: למה?

סטס מיסז'ניקוב: כי בסופו של דבר לא תקבלו גרוש, לא על נובמבר, לא על דצמבר - - -

לורה פרחן: כל הדרום לא ישלם מיסים.

יוסף פנחס כהן: במקור דרשנו, והוועדה הזאת היתה איתנו.

יוסף פנחס כהן: אני שוב מזכיר את הדיונים שהיו בוועדת כספים.

יוסף פנחס כהן: עוד לפני שנה וחצי דרשנו פיצויים ומדינת ישראל לא נתנה לנו את הפיצויים.

יוסף פנחס כהן: הלכנו הלוך ושוב, נאלצנו לפנות לבג"צ.

יוסף פנחס כהן: הקימו ועדה מקצועית של משרד האוצר.

יוסף פנחס כהן: הוועדה המקצועית של משרד האוצר לקחה תאריך ביניים כפשרה וזה נובמבר 2005, בלי קשר להתנתקות.

יוסף פנחס כהן: קסאמים היו גם ב-2004 ונהרגו הרבה יותר מאשר בשנה האחרונה.

יעקב ליצמן: האם אתה מכיר את הגרף?

יוסף פינחס כהן: אני חי בשדרות, אני לא צריך גרפים.

יעקב ליצמן: עם כל הכבוד, האם אתה זוכר את הגרף?

יעקב ליצמן: כתוב כאן כמה קסאמים נפלו.

יעקב ליצמן: לי אין אינטרס ובכל זאת אני אומר שזאת ההצעה הכי טובה.

יוסף פנחס כהן: אני מכיר את הגרף טוב מאוד.

יוסף פנחס כהן: באפריל 2001, בלי לראות את הגרף, נפל הטיל הראשון.

יוסף פנחס כהן: ב-.200428.6 נהרג ילד ראשון מקסאם.

יעקב ליצמן: למה הסכמת ל-2005?

יוסף פנחס כהן: הסכמתי כפשרה שוועדה מקצועית הקמת.

יוסף פנחס כהן: מה קרה פתאום?

יוסף פנחס כהן: תושבי שדרות ובעלי העסקים בשדרות דורשים בדין לאמץ את החלטת הוועדה המקצועית.

יוסף פנחס כהן: שר האוצר מינה ועדה מקצועית, ברוח הבג"צ.

יוסף פנחס כהן: הוועדה המליצה על נובמבר 2005 כמוצא של פשרה ולא לקחה את 2004 כמועד ראשון.

יוסף פנחס כהן: יש פה חוות דעת משפטית שתומכת, לדעתנו, בדרישה הזאת.

יוסף פנחס כהן: היא אומרת לוועדה שאתם רשאים כן לעשות את זה.

יוסף פנחס כהן: איננו נבהלים ממסע האימים של האוצר, שאם לא תלכו על ההצעה שלהם, אז הם ימשכו.

יוסף פנחס כהן: שימשכו, סבלנו 7 שנים נסבול עוד חודשיים.

יוסף פנחס כהן: אין שום בעיה, זאת בעיה שלנו.

יוסף פנחס כהן: אנחנו מבקשים לקבל את נובמבר 2005, כפי שהיועצים של שר האוצר קבעו וכפי שהוועדה הזאת קבעה אתמול.

ראובן ריבלין: אדוני היושב ראש, אני מבין את דרישתם של תושבי שדרות, יחד עם זאת אנחנו יודעים שמוטלת עלינו החובה לקבל אחריות.

ראובן ריבלין: אנחנו צריכים לראות גם את ההסדר שהממשלה מתחילה לפעול על פיו וגם את הצורך התקציבי של המדינה.

ראובן ריבלין: לראות איך אנחנו עושים צדק עם אנשים שאנחנו רואים בהם כאנשים ההולכים לפני המחנה.

ראובן ריבלין: תמיד יותר טוב לקבל את מה שרצינו אבל אני חושב שהצעת ליצמן היא הצעה מאוד רצינית ומאוד חשובה.

ראובן ריבלין: לכן אני מציע, אדוני היושב ראש, לפני שנדון בכל אותן שאלות שהעלה חרמש ושהממשלה מבקשת שנאשר, אנחנו נעלה להצבעה שתי גרסאות לגבי מועד התחולה.

ראובן ריבלין: האם המועד יהיה כפי שמבקשת הממשלה בהצעת התקנות או הצעת ליצמן?

ראובן ריבלין: אנחנו נחליט ונכריע.

ראובן ריבלין: אם תתקבל הצעת ליצמן, תחליט הממשלה האם היא רוצה למשוך או האם היא רוצה להמשיך ולהתקדם בדיון.

ראובן ריבלין: אם היא תאמר שהיא מקבלת את הכרעת הוועדה ומבקשת שנמשיך את הדיון, נמשיך את הדיון על השאר.

ראובן ריבלין: אני חושב שההצעה הזאת היא על דעתה של שגית, היועצת המשפטית של הוועדה שבאמת צריך לציין את יכולותיה ואת העצות הטובות שלה.

גלעד ארדן: מה הפער בכסף בין אם זה נובמבר 2005 או יוני 2006?

סטס מיסז'ניקוב: זה לא עניין של כסף, זה עניין של תקדימים.

ראובן ריבלין: הדבר הוא ברמה העקרונית.

בועז סופר: 250 מיליון לשנה.

בועז סופר: בשנה וחצי זה 200 מיליון.

ראובן ריבלין: אני מציע להצביע על שתי ההצעות.

סטס מיסז'ניקוב: תודה.

סטס מיסז'ניקוב: רבותי אנחנו לקראת ההצבעה.

סטס מיסז'ניקוב: לפני שאנחנו מצביעים אני פונה לממשלת ישראל.

סטס מיסז'ניקוב: יהודה, אתה נציג הממשלה הבכיר.

סטס מיסז'ניקוב: אתם שומעים את זעקות התושבים.

סטס מיסז'ניקוב: אנחנו עושים באמת פשרה כואבת, למרות שאנחנו באמת רוצים לתת להם מה שהם מבקשים.

סטס מיסז'ניקוב: כנראה שההצבעה תעבור פה אחד.

סטס מיסז'ניקוב: אתם תגלגלו את זה חזרה לפתחו של בית משפט.

סטס מיסז'ניקוב: בית המשפט יכריע לטובת התושבים.

סטס מיסז'ניקוב: אנחנו יודעים את זה, אין ספק בכך.

סטס מיסז'ניקוב: כולם יצאו פה מטומטמים.

סטס מיסז'ניקוב: יצאו פה מטומטמים גם האוצר, גם ממשלת ישראל, גם ועדת הכספים וגם התושבים שלא יקבלו את מה שהם רוצים.

סטס מיסז'ניקוב: לכן אני מציע לא למשוך את ההצעה אחרי שנצביע.

סטס מיסז'ניקוב: עם כל הכאב - - - רבותי, תאמינו לי שליבנו איתכם.

סטס מיסז'ניקוב: אנחנו באמת משתדלים בכל יכולתנו.

סטס מיסז'ניקוב: בועז ויהודה, אני מבקש מכם לא למשוך את זה ולזרום עם ועדת כספים ולתת בשורה לתושבי שדרות שאנחנו מפצים אותם על אמת.

יהודה נסרדישי: אני מבקש 5 דקות הפסקה.

סטס מיסז'ניקוב: אנחנו מחדשים את הישיבה.

סטס מיסז'ניקוב: איציק אתה מתעקש להעלות את ההצעה שלך?

יצחק אהרונוביץ': אני רוצה לשמוע את ההצעה של האוצר והאם הם מסכימים לפשרה שהגענו אליה?

סטס מיסז'ניקוב: הם לא מסכימים.

יצחק אהרונוביץ': אז אני חוזר למקור, להתחלה.

ראובן ריבלין: כולנו חוזרים לנובמבר.

יעקב ליצמן: אנחנו תומכים בו.

יעקב ליצמן: אם האוצר אומר שהוא לא מסכים - - -

סטס מיסז'ניקוב: לא, אני לא מסכים.

סטס מיסז'ניקוב: חבר הכנסת ליצמן בוא ניצמד למשחק הוגן.

סטס מיסז'ניקוב: אל תגרום לי להתחיל עכשיו בגיוסים.

יעקב ליצמן: אדוני היושב ראש, אני מבין שלא תהיה היום הצבעה.

סטס מיסז'ניקוב: לא.

ראובן ריבלין: אני מציע שוועדת הכספים תקבל החלטה שבה אנחנו אומרים לממשלה שאנחנו מציעים לה את הצעת ליצמן.

יצחק אהרונוביץ': אני מתנגד.

יצחק אהרונוביץ': אם לא מתקבלת ההמלצה שלנו, אני מבקש לחזור למקור של ההצעה שלנו.

סטס מיסז'ניקוב: אני מתנגד בכל תוקף להצעה שלך.

סטס מיסז'ניקוב: אני אגיד לך למה.

חיים כץ: אז אתה מתנגד.

חיים כץ: מה זה משנה אם אתה מתנגד.

יעקב ליצמן: אני מבקש התייעצות.

סטס מיסז'ניקוב: גם כאיש אופוזיציה צריך להיות משחק הוגן בכנסת הזאת וגם בוועדה הזאת.

סטס מיסז'ניקוב: אנחנו הלכנו לקולא, קיבלנו את הפשרה של חבר הכנסת ליצמן.

סטס מיסז'ניקוב: התוצאה תהיה אותה תוצאה, אני מבטיח לך 100 אחוז.

סטס מיסז'ניקוב: אל תחמירו את המצב.

ניסן סלומינסקי: האוצר מתנגד לזה ומתכוון למשוך את זה?

סטס מיסז'ניקוב: האוצר מתנגד.

חיים אורון: לא הייתי אתמול לכן לא רציתי להשתתף בדיון.

חיים אורון: להחלטה שלנו עכשיו אין שום משמעות.

חיים אורון: ההחלטה היחידה שצריכה להתקבל פה היא האם מקבלים או לא מקבלים את התקנות.

חיים אורון: הוועדה לא מוכנה לקבל את התקנות ולכן אנחנו אומרים לאוצר: אתם מבינים את הלך הדעות פה.

חיים אורון: אם אתם נשארים בהצעה שלכם אז אין תקנות כי אנחנו לא מאשרים אותם.

חיים אורון: תבואו אלינו ביום שני, עם ההצעה שלכם.

חיים אורון: אחרת מה יקרה?

חיים אורון: אנחנו עכשיו נתפצל בויכוח על ביצה שלא נולדה.

יצחק אהרונוביץ': חיים צריך את התאריך.

חיים אורון: הרי עכשיו נתווכח כאשר בעצם אין בסיס.

חיים אורון: אנחנו את התקנות, כפי שהובאו פה, הוועדה לא מקבלת.

חיים אורון: יהודה ילך למי שהוא צריך ללכת ויגיד שזה המצב ושייקחו אחריות.

סטס מיסז'ניקוב: הכל נכון חוץ מדבר אחד.

סטס מיסז'ניקוב: יש בג"צ.

סטס מיסז'ניקוב: הבג"צ מצפה מאיתנו להכריע.

סטס מיסז'ניקוב: ברגע שאנחנו לא מכריעים, גם בג"צ לא יכריע.

חיים אורון: גם הבג"צ מכיר את ספר החוקים.

חיים אורון: ועדת כספים של כנסת ישראל יכולה רק לאשר או לדחות תקנה.

חיים אורון: אף בג"צ לא יבקש מאיתנו להחליט על תקנה שאין לנו סמכות להחליט בה.

סטס מיסז'ניקוב: אנחנו מציעים הסתייגות.

חיים אורון: כולם הקשיבו מה אמרנו פה.

חיים אורון: שילכו הביתה ויבינו לאן הם נכנסים.

יעקב ליצמן: בכל זאת אני מבקש להצביע.

יעקב ליצמן: למען הפרוטוקול חייבים להצביע על ההצעה שלי.

חיים אורון: אבל אז לא יהיה לך רוב, יש פיצול.

יעקב ליצמן: יש רוב.

יצחק אהרונוביץ': אני לא מסכים.

סטס מיסז'ניקוב: הכי גרוע זה שנתחיל לריב בינינו.

סטס מיסז'ניקוב: חבר הכנסת ארדן, בבקשה.

גלעד ארדן: אני בטוח שכל חברי הוועדה רוצים לסייע לתושבי שדרות.

גלעד ארדן: כפי שאמר חבר הכנסת אורון, כאשר מוגשות תקנות, וזה ההליך כרגע, האפשרות היחידה היא לאשר או לדחות אותן.

גלעד ארדן: האוצר אומר שגם את הצעתו של ליצמן לגבי יוני הוא לא מקבל.

יעקב ליצמן: לא שמענו הודעה.

גלעד ארדן: היושב ראש הודיע בשם האוצר.

גלעד ארדן: אני מקבל את מה שיושב הראש הודיע.

גלעד ארדן: אנחנו לא ילדים קטנים שאנחנו צריכים שבועז בעצמו יגיד.

סטס מיסז'ניקוב: זה לא סודות.

גלעד ארדן: היושב ראש הודיע בשם האוצר.

גלעד ארדן: האוצר אמר לו את זה בהפסקה.

גלעד ארדן: אני צריך שבועז עצמו יגיד את זה?

גלעד ארדן: אם כך, אין טעם לאשר בשינוי ולהתפצל בינינו להצעה שממילא אין לה תוקף.

גלעד ארדן: כמו שאומר חבר הכנסת אורון, מוטב להעלות את הצעת האוצר, שלא מקובלת על אף אחד כאן, להפיל אותה, ושהאוצר יעמוד בעניין הציבורי מול תושבי שדרות, אם הוא לא מוכן להתגמש.

גלעד ארדן: אני לא מבין למה להעלות הצעה שממילא לא מתקבלת ורק תובן לא נכון על ידי תושבי שדרות כאשר כולם פה רוצים לסייע להם.

ראובן ריבלין: אם כולנו נצביע על ההצעה שלך יש לה תוקף מוסרי ומשפטי.

ראובן ריבלין: אני אומר לך שזה מחייב גם את הקואליציה, והיא לא תוכל לחזור בה.

ראובן ריבלין: ברגע שיש פיצול בינינו, אני חושב שארדן וג'ומס צודקים.

סטס מיסז'ניקוב: ג'ומס לא הציע להביא להצבעה את התקנות כפי שהובאו על ידי האוצר.

ניסן סלומינסקי: מאחר וגם עמדתנו חשובה לבג"צ ולא רק החלטתנו, יש טעם להחלטה גם אם אין לה שום תוקף חוקי.

ניסן סלומינסקי: ישנן שתי אפשרויות: או להחליט על 2006, כהצעת ליצמן, או להחליט החלטה משולבת לאמור: אנחנו האוצר חושבים שזה צריך להיות נובמבר 2005, מוכנים בהסכמה שלכם ללכת ליוני 2006.

ניסן סלומינסקי: זה בתנאי שיש הסכמה.

ניסן סלומינסקי: אם אן הסכמה, אנחנו חוזרים ל-2005.

חיים כץ: אין הסכמה.

סטס מיסז'ניקוב: רבותיי, סיימנו את הדיון.

סטס מיסז'ניקוב: אחד מהשניים.

סטס מיסז'ניקוב: או שאנחנו מצביעים עכשיו על ההצעה של ליצמן, כפי שהיא, דהיינו יוני 2006, או שאנחנו שולחים בלי הצבעה את האוצר הביתה עד יום שני כדי לעשות שיעורי בית.

שלמה מולה: אני מבקש להצביע.

יצחק אהרונוביץ': אני נמנע.

ראובן ריבלין: זה רק אם כולנו מצביעים פה אחד.

סטס מיסז'ניקוב: רבותי, מה אתם מציעים לעשות?

סטס מיסז'ניקוב: רובי, כוותיק השבט, מה אתה מציע?

ראובן ריבלין: התקנון הוא מפלט של כולנו.

ראובן ריבלין: התקנון אומר או שאנחנו משרים את התקנות או שלא מאשרים.

סטס מיסז'ניקוב: אני לא מצביע עכשיו על התקנות.

ראובן ריבלין: אנחנו מדברים על דיון שהיה כאן ושפניו צופות פני בית המשפט המפקח.

ראובן ריבלין: אני מציע שאם אתה מתרשם שההחלטה תתקבל ללא התנגדות - הביעה הכנסת את דעתה שהיא לא מקבלת את עמדת האוצר אבל היא לא הולכת עד לאותה דרך שבה באמת התושבים זועקים בצדק וגם מבחינת מדינת ישראל בצדק.

ראובן ריבלין: אני חושב שאנחנו צריכים לקבל את האחריות הציבורית לבוא ולומר שיש דברים שאנחנו צריכים להכריע בהם ולבוא ולקבוע, אבל שזה יהיה על דעת כולם.

ראובן ריבלין: ברגע שיש פה פיצול, אין לה ערך.

ראובן ריבלין: .

יצחק אהרונוביץ': אם כך, אני מבקש להעלות להצבעה גם את ההצעה שלי.

שי חרמש: איציק, למה?

יצחק אהרונוביץ': ככה, אני מתעקש.

סטס מיסז'ניקוב: אין הצבעות היום, אנחנו דוחים ליום שני.

סטס מיסז'ניקוב: אין הצבעות היום, גמרנו.

סטס מיסז'ניקוב: אנחנו מתכנסים שוב ביום שני.

סטס מיסז'ניקוב: הישיבה נעולה, תודה.